মিষ্টিমুখে বিজয়ার শুভেচ্ছা। কলকাতার উত্তর থেকে দক্ষিণ, মিষ্টির দোকানে লম্বা লাইন। নতুন নতুন মিষ্টির সম্ভার নিয়ে হাজির প্রসিদ্ধ মিষ্টান্ন বিক্রেতারা। বর্ধমানের ঐতিহ্য সীতাভোগ, মিহিদানায় মিষ্টিমুখ।
 ওয়েব ডেস্ক: মিষ্টিমুখে বিজয়ার শুভেচ্ছা। কলকাতার উত্তর থেকে দক্ষিণ, মিষ্টির দোকানে লম্বা লাইন। নতুন নতুন মিষ্টির সম্ভার নিয়ে হাজির প্রসিদ্ধ মিষ্টান্ন বিক্রেতারা। বর্ধমানের ঐতিহ্য সীতাভোগ, মিহিদানায় মিষ্টিমুখ। রসগোল্লা বাংলার না ওড়িশার? সে তক্কো আজ তোলা থাক। বাঙালির আজ শুধুই মিষ্টিসুখের উল্লাস। শুভ বিজয়া। "শুভ বিজয়া' মিষ্টি তো আছেই। তবে দশমীর স্পেশাল আকর্ষণ ভাঁড়ে ভাপা সন্দেশ। আজ ঢাকের সুরে যতই মাখা থাক বিষাদ, এ ঢাক বাজবে জোরেই। ঢাকভর্তি রসগোল্লা। চমকালেন? হ্যাঁ, ওটাই চমক। বিজয়া মানেই মিষ্টিমুখ। বিজয়া মানেই সম্প্রীতির আলিঙ্গন। বিজয়া মানেই গুরুজনদের পা ছুঁয়ে প্রণাম। বিজয়ার প্রস্তুতি সারতে তাই মিষ্টির দোকানে দোকানে লম্বা লাইন। রকমারি মিষ্টান্নে সেজে উঠেছে শহরের বিভিন্ন মিষ্টির দোকান। শহরের উত্তর থেকে দক্ষিণ, সর্বত্র একই ছবি। আর শহর ছাড়িয়ে যদি পা রাখা যায় পল্লি বাংলার পথে, তখন তো মিহিদানা-সীতাভোগে মনখুশির প্রলেপ। শুধু বিজয়া দশমীই বা কেন, যে কোনও উত্‍সবকেই মধুরেণ সমাপয়েত করতে মিষ্টির জুড়ি মেলা ভার। বাঙালির শেষ পাত তাই আজও মিষ্টিমুখর।